Som mannskapets navigatør og karttegner er det Nami som staker ut mannskapets seilkurs og finner ut hvor de skal dra. Hennes største drøm er å tegne et kart over hele verden, og i det øyemed tegner hun kart over alle områdene mannskapet drar til. Hennes evner som navigatør og karttegner er formidable og hun blir regnet som en av de aller beste i serien på dette området. Hun har mye av æren for at mannskapet har greid seg gjennom de lumske klimaforholdene i Grand Line. Nami er også et av de klokeste medlemmene av Stråhattpiratene og på grunn av Luffys vanligvis barnslige oppførsel er det derfor Nami som mer eller mindre har kommandoen når mannskapet seiler.